Óformlegar viðræður eru að hefjast um mögulega sameiningu Langanesbyggðar og Svalbarðshrepps. Oddviti Svalbarðshrepps segir sveitarfélögin eiga það margt sameiginlegt að auðvelt ætti að vera að taka skrefið til fulls.
Það var sveitarstjórn Svalbarðshrepps sem fyrst leitaði til nágranna sinna í Langanesbyggð um að hefja viðræður um mögulega sameiningu sveitarfélagnna. Sigurður Þór Guðmundsson, oddviti, segir þetta ekki úr lausu lofti gripið. Sveitarfélögin tvö starfi orðið saman að öllum helstu verkefnum og hafi gert lengi og í raun sé þetta orðið eitt og sama samfélagið.
Sveitarfélögin hafa nú hvort um sig skipað þrjá fulltrúa í sameiginlega nefnd og samþykkt að hefja óformlegar viðræður. Haldinn var íbúafundur um þetta í Svalbarðshreppi í síðustu viku og Þorsteinn Ægir Egilsson, oddviti Langanesbyggðar, segir að þar sé íbúafundur einnig á dagskrá. Þá hafa oddvitarnir átt sameiginlegan fund með samgöngu- og sveitarstjórnarráðuneytinu.